<classify> RAIA wawili wa Malawi wanashikiliwa na Mamlaka ya Mapato Tanzania TRA, kwa tuhuma za kukutwa na risiti za mauzo ambazo hazilingani na manunuzi waliyoyafanya, ikiwemo kuonesha tarehe tofauti za manunuzi ambazo haziendani na muda waliokaa nchini.TRA imetoa wiki moja kwa wafanyabiashara kuanzia jana wawe wameweka mambo sawa ikiwemo kuwa na Namba ya Utambulisho kwa Mlipa Kodi TIN, kulipa kodi na kuwa na mashine za risiti za kielektroniki EFDs.Akizungumza na waandishi wa habari ofisi kwake jana, Meneja Mkoa wa Kodi Kariakoo, Warioba Kanire alisema juzi Ijumaa, waliwaweka chini ya ulinzi raia hao wawili wa Malawi, Andason Nachesa, Iles Buseta pamoja na wenyeji wao, Steven Kyoma na Ombeni Mfangavu, ambao inasemekana ndio waliokuwa wakiowaonesha maduka ya nguo.Akielezea kukamatwa kwao, Kanire alisema Oktoba 24, mwaka huu, Wamalawi hao walikutwa na mafurushi sita pamoja na maboksi mawili wakiwa na risiti yenye thamani ya Sh 1,011,000, na maofisa wa TRA walipotaka kujiridhisha kuhusu uhalali wa mizigo hiyo, ikaonekana thamani yake ni kubwa zaidi kuliko risiti waliyooneshwa.Vijana wetu walipoangalia kwa kina walikuta mizigo hiyo ina risiti nne moja ya mwezi wa tisa kabla ya Wamalawi hao hawajaja nchini, na nyingine za tarehe mbalimbali moja tu yenye thamani ya shilingi 682,000 ndio ilionesha ya siku hiyo. Na risiti zenye thamani ya shilingi 325,000 ilionesha ya tarehe za nyuma kabla ya kufika nchini, alisema.Aliongeza kuwa walipohojiwa kwa kina walidai kuwa kila mmoja alikuja nchini na Sh milioni 1.5 hivyo walifanya manunuzi ya Sh milioni tatu.Jambo hili ni baya sana kwani zipo taarifa nyingi zinaonesha TRA wanasababisha usumbufu kwa wageni kwa kuwakamata. Hebu fikirieni kitendo kama hiki mgeni anakuja kununua vifaa, wafanyabiashara wanachukua risiti yoyote na kumbambikizia, alieleza Meneja wa Mkoa wa Kodi Kariakoo katika Jiji la Dar es Salaam.Alisema kwenye mitandao ya kijamii, TRA imekuwa ikituhumiwa inashikilia wafanyabiashara kutoka nje ya nchi wanaokuja kununua bidhaa kwenye maduka ya Kariakoo bila kosa, wakati kiuhalisia wanaosababisha usumbufu huo kwao ni wafanyabiashara wanaotoa risiti za kughushi ama za siku nyingi kwa wageni ili wasafirishe mizigo yao.Aliwataka wafanyabiashara nchini kuwa wazalendo na kuwatendea haki hao wageni ili wasipate usumbufu wa aina yoyote.Hapa tunashushiwa mzigo TRA kuwa tunasababisha wageni kuliogopa soko la Kariakoo, alisema meneja huyo na kuwataka wafanyabiashara kubadilika na kutoa risiti kulingana na bidhaa wanazouza pasipo udanganyifu wa aina yoyote.Umma utuelewe kuwa sisi tunachofanya hivi hatuna maana ya kusumbua wageni wetu bali tunajiridhisha kama kilichotolewa kinalingana na thamani halisi, aliongeza.Alisema raia hao wa Malawi hawajui Kiswahili wala Kiingereza, bali walikuwa wakizungumza nao kupitia wenyeji wao, ukweli inaonesha kuwa wafanyabiashara wa Kariakoo wanawaumiza kwa kuwabambikia risiti zisizo halali.Mwenyeji wa raia hao wa Malawi, Steven Kyoma alishauri wafanyabiashara kutoa risiti halali pale wanapouza bidhaa zao kwani kwa kufanya udanganyifu kwa raia ambao sio wa Tanzania, wakirudi kwenye nchi zao hawatarudi tena kununua bidhaa.Mwenyeji mwingine wa raia hao wa Malawi ambaye inasemekana ndiye aliyewaonesha maduka, Ombeni Mfangavu alisema aliwapeleka hadi kwenye maeneo yenye maduka na kuwaambia watakapomaliza kununua bidhaa wanazotaka wampigie simu ili awafuate.Kuhusu wafanyabiashara wa Kariakoo kuweka mambo yao sawa, aliwaasa watumie muda huo waliopewa ili watakaporudi tena kwa wale watakaokuwa wamekaidi sheria itachukua mkondo wake.Aliwakumbusha wafanyabiashara hao endapo mashine itakuwa mbovu basi awe na ushahidi wa kimaandishi, pamoja na risiti ya mkono ili ikitengamaa waingize hesabu hizo.Meneja huyo alitoa rai hiyo kwa wafanyabiashara hao wakati akifanya ukaguzi katika maduka mbalimbali kama wanafanya shughuli zao hizo kihalali.Wakati akitoa elimu kwa baadhi ya wafanyabiashara, baadhi ya maduka ya Kariakoo yalifungwa ili kukwepa kukamatwa, ndipo meneja huo aliwaambia yupo kwa ajili ya kuwaelimisha nini wanapaswa kukifanya na kuwa wiki hiyo moja.Kwa utafiti huu tumebaini wapo wafanyabiashara wanatekeleza wajibu wao kwa kutoa risiti wengine wanakimbia baada ya kutuona wanafunga maduka, wengine hawana mashine pamoja na risiti za manunuzi wanayofanya.Tumeagiza tunawapa muda wa wiki moja wawe wameweka mambo yao sawa, wawe na tin, mashine na kuuza kwa kutoa risiti ambazo zinalingana na malipo sahihi ya kile wanachouza. Baada ya wiki moja tutarudi kufanya operesheni kali. Leo wengi wamedai hawana elimu tutendelea kuwaelimisha, alieleza Kanire.Alisema atakayekiuka agizo hilo watawaadhibu kwa sheria walizonazo. Mapema wiki hii, gazeti hili liliripoti wafanyabiashara wanavyoendelea kuihujumu serikali kwa kujikosesha kwa makusudi katika kuandika risiti, kusingizia ubovu wa EFDs zinazoweka taarifa za wateja, kwa kuwabambikizia wateja risiti zilizotumika kwenye vituo vya mafuta, wateja kutakiwa kwenda na mabegi ya mgongoni kwa ajili ya kuweka bidhaa kwa sababu hayakaguliwi na maofisa wa mapato.Juzi, Taasisi ya Kuzuia na Kupambana na Rushwa Tanzania Takukuru, iliwatangazia kiama wakwepa kodi Kariakoo jijini Dar es Salaam, ikisema watakula nao sahani moja kuhakikisha kodi ya serikali haipotei.Naibu Mkurugenzi Mkuu wa Takukuru, Brigedia Jenerali John Mbungo alisema wameamua kuvalia njuga suala hilo kwa kuwa Kariakoo ni kitovu cha biashara hivyo wafanyabiashara wake kutokuwa waaminifu kunaathiri kodi za serikali.Kariakoo ndio kitovu cha biashara na ndio chanzo cha kodi, tumebaini baadhi ya wafanyabiashara wamekuwa sio waaminifu kutumia EFDs risiti za malipo za kieletroniki, matokeo yake wanainyima serikali mapato yake halali, alisema Brigedia Jenerali Mbungo na kuongeza:Baada ya kugundua, tumeamua kulivalia njuga suala hili, tumejipanga vizuri na tumeagiza wafanyakazi wote wa Takukuru kununua mahitaji yao Kariakoo ili tujue namna wanavyoibia serikali mapato yao.  <topic>: kitaifa 